సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
విశ్వక్ సేన్‌ను మొదట నేను నమ్మలేదు: తరుణ్ భాస్కర్
‘ఫలక్‌నుమా దాస్’ సినిమాను మే 31న విడుద‌ల చేస్తున్నారు. సురేష్ ప్రొడక్షన్స్ సంస్థ ఈ సినిమాను విడుదల చేస్తోంది. ఈ మేరకు ఆదివారం సాయంత్రం మీడియా సమావేశం నిర్వహించి వివరాలను వెల్లడించారు.
Samayam Telugu | Updated:
May 20, 2019, 04:35PM IST
‘ఈ నగరానికి ఏమైంది’ ఫేమ్ విశ్వక్ సేన్ హీరోగా న‌టిస్తూ ద‌ర్శక‌త్వం వ‌హించిన చిత్రం ‘ఫ‌ల‌క్‌నుమా దాస్‌’. వాజ్ఞ్మయి క్రియేష‌న్స్ క‌రాటే రాజు స‌మ‌ర్పణ‌లో విశ్వక్ సేన్ సినిమాస్‌, టెర్రనోవా పిక్చర్స్ బ్యాన‌ర్స్‌పై కరాటే రాజు, చ‌ర్లప‌ల్లి సందీప్‌ ఈ చిత్రాన్ని నిర్మించారు. ‘మీడియా 9’ మ‌నోజ్‌కుమార్ సహ నిర్మాత. సెన్సార్ స‌హా అన్ని కార్యక్రమాల్ని పూర్తి చేసి ఈ సినిమాను మే 31న విడుద‌ల చేస్తున్నారు. సురేష్ ప్రొడక్షన్స్ సంస్థ ఈ సినిమాను విడుదల చేస్తోంది. ఈ మేరకు ఆదివారం సాయంత్రం మీడియా సమావేశం నిర్వహించి వివరాలను వెల్లడించారు. ఈ సమావేశంలో హీరో విశ్వక్ సేన్, హీరోయిన్ సలోని మిశ్రా, తరుణ్ భాస్కర్, సురేష్ బాబు తదితరులు పాల్గొన్నారు.
ఈ సంద‌ర్భంగా హీరో, ద‌ర్శకుడు విశ్వక్ సేన్ మాట్లాడుతూ.. ‘సినిమాను ఇటీవల 100 మంది దాకా చూశారు. చూసిన వాళ్లంతా సినిమా బాగుందని ప్రశంసలు కురిపించారు. తప్పకుండా అందరికీ నచ్చుతుంది. మే 31న సినిమాను రిలీజ్ చేస్తున్నాం’ అని అన్నారు. ఈ సినిమా హైదరాబాద్ కల్చర్‌ను ప్రతిబింబిస్తుందని, అందరికీ నచ్చేలా ఉంటుందని నిర్మాత కరాటే రాజు చెప్పారు.
ఈ చిత్రంలో పోలీస్ ఇన్‌స్పెక్టర్ పాత్రలో నటించిన దర్శకుడు తరుణ్ భాస్కర్ మాట్లాడుతూ.. ‘మొదట్లో విశ్వక్ మీద నమ్మకం ఉండేది కాదు. కానీ ఒక షార్ట్ ఫిల్మ్ చూపించాడు. అప్పుడు విశ్వక్ మీద నమ్మకం కలిగింది. ఇది మలయాళం సినిమాకి రీమేక్ అని తెలిసిన విషయమే. సినిమా చాలా బాగా వచ్చింది’ అని అన్నారు.
డి.సురేష్ బాబు మాట్లాడుతూ.. ‘ఇది తెలుగు సినిమాకి కొత్త కాన్సెప్ట్. విశ్వక్ తాను నటిస్తూ దర్శకత్వం చేశారు. తరుణ్ భాస్కర్ బాగా నటించారు. విశ్వక్ ఎంతో ఇష్టంతో సినిమా చేశారు. ఇందులో సంభాషణలు చాలా రియలిస్టిక్‌గా ఉన్నాయి. దీన్ని ఓ ఆర్ట్ ఫిల్మ్‌లా కాకుండా.. కమర్షియల్ చిత్రంగా బాగా తీశారు. సంగీతం బాగుంది’ అన్నారు. ఇందులో రా కంటెంట్ ప్రేక్షకులకు బాగా నచ్చుతుందని, చూసి ఎంజాయ్ చేయండంటూ హీరోయిన్ సలోని మిశ్రా ఉత్సాహంగా చెప్పారు.